Alpha TV

Ο ALPHA είναι ένας από τους μεγαλύτερους ελληνικούς ιδιωτικούς τηλεοπτικούς σταθμούς πανελλαδικής εμβέλειας. Η έδρα του σταθμού είναι στην Κηφισιά.

Ξεκίνησε την λειτουργία του τη Δευτέρα 27 Σεπτεμβρίου 1999 από την συχνότητα του ΣΚΑΪ, οπότε και άλλαξε μεταβατικά το όνομά του σε Alpha Sky και αργότερα στο σημερινό μετά την πώλησή του από τον όμιλο Αλαφούζου.

Ιστορία
Το κανάλι ξεκίνησε να λειτουργεί ως ΣΚΑΪ χωρίς να λάβει άδεια λειτουργίας στις 21 Σεπτεμβρίου 1993 και ξεκίνησε ανταγωνιζόμενος το Mega, τον ΑΝΤ1 και την ΕΡΤ. Άρχισε να εκπέμπει, με μεγάλη έμφαση στην ενημέρωση και τον αθλητισμό. Τον επόμενο χρόνο άρχισε να προβάλλει και δικές του ελληνικές σειρές. Σταδιακά πάντως ο σταθμός έκανε στροφή στην ενημέρωση, λανσάροντας τις πολύωρες ειδήσεις με τα τηλεπαράθυρα.

Στα τέλη του 1998, λόγω οικονομικών προβλημάτων, ο σταθμός πωλήθηκε και μετονομάστηκε σε Skai και στις 27 Σεπτεμβρίου 1999 σε Alpha Sky για να καταλήξει στις 25 Οκτωβρίου του ίδιου έτους σε Alpha μετά την πώληση του στον Στάθη Τσοτσορό.

Το 2001 ξεκίνησε η πανελλαδική διανομή αποκωδικοποιητών της ομότιτλης ψηφιακής δορυφορικής πλατφόρμας Alpha Digital που φιλοδοξούσε να ξεπεράσει την Nova δίνοντας μεγάλο βάρος στις αθλητικές μεταδόσεις και προσφέροντας μεγάλα ποσά σε ομάδες προκειμένου να αποχωρήσουν από αυτήν και να αποκτήσει τα δικαιώματα προβολής των αγώνων τους. Ωστόσο η Alpha Digital χρεοκόπησε και έκλεισε έναν χρόνο αργότερα (Σεπτέμβριος του 2002). Μετά από δύο μήνες, το πλειοψηφικό πακέτο των μετοχών και την διεύθυνση του σταθμού ανέλαβε ο επιχειρηματίας Δημήτρης Κοντομηνάς.

Στις 11 Οκτωβρίου του 2005, οι παλιές εγκαταστάσεις του σταθμού στην οδό Παύλου Μελά 25 στην περιοχή του Ρέντη στον Πειραιά, καταστράφηκαν από μια πυρκαγιά, μαζί με αρκετό αρχειακό υλικό. Το 2008 θυγατρική του RTL Group αγόρασε πλειοψηφικό πακέτο του καναλιού το οποίο επαναπώλησε το 2012 στον Δημήτρη Κοντομηνά.

Ο σταθμός διεκδίκησε τηλεοπτική άδεια κατά τη διαδικασία του 2016. Το τελικό ποσό που πρόσφερε ο σταθμός για να αποκτήσει μία άδεια ήταν 61 εκατ. ευρώ χωρίς ωστόσο να το καταφέρει, με τον διαγωνισμό να ακυρώνεται από το Συμβούλιο της Επικρατείας στα τέλη της χρονιάς.

Ο Όμιλος Βαρδινογιάννη μέσω της ΜΟΤΟΡ ΟΪΛ αγόρασε αρχικά στα τέλη του 2018 το 50,1% και μετέπειτα ένα χρόνο μετά το 49,9% των μετοχών του καναλιού έχοντας τον πλήρη έλεγχο. Η εταιρεία παραγωγής προγραμμάτων του σταθμού, είναι από τότε, η ίδια με του Star Channel (Green Pixel). Ωστόσο, θυγατρική επενδυτικής εταιρείας από το Λουξεμβούργο αγόρασε το 50% των μετοχών του καναλιού με την ΜΟΤΟΡ ΟΪΛ να κρατά τις υπόλοιπες μετοχές και την διαχείρισή του.

Πρόγραμμα
Το πρόγραμμα του σταθμού είναι κυρίως ψυχαγωγικό, αποτελούμενο από πολλές σειρές, εκπομπές και τηλεπαιχνίδια. Παράλληλα, προβάλλει ενημερωτικές εκπομπές όπως το "TLIVE" με την Τατιάνα Στεφανίδου και το "Σαββατοκύριακο με τον Μάνεση" με τον Νίκο Μάνεση. Από το 2022 έως το 2026 μεταδίδει αγώνες της Εθνικής Ελλάδος και άλλων εθνικών ομάδων για το Πρωτάθλημα Εθνών ΟΥΕΦΑ, φιλικούς αγώνες και προκριματικά για το Ευρωπαϊκό Πρωτάθλημα Ποδοσφαίρου 2024 και το Παγκόσμιο Κύπελλο Ποδοσφαίρου 2026.

Συνεργασία με την NOVA
Ο Alpha ξεκίνησε να μεταδίδεται στην συνδρομητική πλατφόρμα της NOVA μετά την παύση λειτουργίας της Alpha Digital το Σεπτέμβριο του 2002 ενώ κατά το διάστημα της 1ης Φεβρουαρίου 2018 έως την 14η Ιουνίου 2021 δεν εξέπεμπε από την πλατφόρμα καθώς κατήγγειλε η διοίκηση του Alpha ότι η Forthnet Media αρνούνταν να πληρώσει το οικονομικό αντάλλαγμα που όφειλε να καταβάλει προκειμένου να εξασφαλίσει τα σχετικά δικαιώματα αναμετάδοσης για τα έτη 2016 και 2017.

Συνεργασία με την COSMOTE TV
Ο Alpha TV ξεκίνησε να μεταδίδεται στην συνδρομητική πλατφόρμα του COSMOTE TV από τις 19 Αυγούστου 2012 μέχρι και τον Δεκέμβριο του 2018 όπου αντικαταστάθηκε από την υψηλής ευκρίνειας έκδοση του καναλιού.

Alpha Sat

Η Alpha Sat είναι η διεθνής υπηρεσία του ομότιτλου καναλιού για τον Απόδημο Ελληνισμό. Εκπέμπει το πρόγραμμά του στην Ασία, την Αφρική, την Αυστραλία, τη Νέα Ζηλανδία και τη Βόρεια Αμερική. Ξεκίνησε αρχικά τον Αύγουστο του 2005 στην Αυστραλία και το 2008 στη Νέα Ζηλανδία μέσω της UBI World TV η οποία τον Ιούνιο του 2012 διέκοψε τις δραστηριότητές της, ενώ τον Ιανουάριο του 2013, ξεκίνησε να εκπέμπει εκ νέου μέσω του TV Plus.

Στη Βόρεια Αμερική, ξεκίνησε να εκπέμπει το Μάιο του 2007 στις Ηνωμένες Πολιτείες Αμερικής μέσω της DirecTV ενώ από την 1η Ιανουαρίου 2011, εκπέμπει από την αντίπαλη δορυφορική πλατφόρμα Dish Network.

Στις 14 Μαΐου 2013, προστέθηκε επίσημα στον κατάλογο των ξένων υπηρεσιών της Καναδικής Επιτροπής Ραδιοτηλεόρασης και Τηλεπικοινωνιών (CRTC), επιτρέποντας το κανάλι να επεκταθεί στον Καναδά. Η Odyssey Television Network που χρηματοδότησε την αίτηση για να πάρει την Alpha Sat, είναι η επίσημη διανομέας του. Η Alpha Sat ξεκίνησε επίσημα στον Καναδά στις 30 Ιουλίου 2013, μέσω του Rogers Cable (ιδιοκτησία της Rogers Communications) και του Vidéotron (ιδιοκτησία της Quebecor) ενώ παράλληλα είναι διαθέσιμη μέσω του Bell TV (ιδιοκτησία της Bell Canada Enterprises).

Alpha HD
Από τις 6 Ιουλίου 2016 το κανάλι εκπέμπει σε υψηλή ευκρίνεια (HD) μέσω της Digea.

Ιδιοκτησία
Ο σταθμός ανήκει ιδιοκτησιακά στην Alpha Δορυφορική Τηλεόραση Ανώνυμος Εταιρεία η οποία συστάθηκε στις 26 Ιανουαρίου του 1996 και η οποία κατέχει άδεια ίδρυσης και λειτουργίας τηλεοπτικού σταθμού τοπικής εμβέλειας στην περιοχή της Αττικής και παροχή ειδικής αδείας τεχνικής δικτύωσης για να μεταδοθεί πανελλαδικά.

Ο επιχειρηματίας Δημήτρης Κοντομηνάς (και άμεσα προσωπικά και έμμεσα μέσω τρίτων εταιρειών) είχε τον μερικό έως πλήρη έλεγχο του καναλιού από το 2002 μέχρι τα τέλη του 2008 όπου θυγατρική του RTL Group εξαγόρασε το 66,6% του καναλιού έναντι του ποσού των 125,7 εκατομμυρίων ευρώ, αποκτώντας πέντε θέσεις στο διοικητικό συμβούλιο, με το υπόλοιπο 33,4% να παραμένει στον Δημήτρη Κοντομηνά.

Στις αρχές του 2012 ο όμιλος επέστρεψε το μερίδιο του καναλιού στον Κοντομηνά επανακτώντας τον πλήρη έλεγχό του με τις διαδικασίες να ολοκληρώνονται τον επόμενο μήνα, σηματοδοτώντας την αποχώρηση του RTL από την Ελλάδα.

Το καλοκαίρι του 2018 κάποιες από τις εκπομπές του μετακόμισαν στις εγκαταστάσεις του Star Channel και στις 30 Οκτωβρίου ανακοινώθηκε η αγορά του 50,1% των μετοχών του από τον όμιλο Βαρδινογιάννη ο οποίος απέκτησε και τις υπόλοιπες μετοχές καθιστώντας τον ως πλήρη ιδιοκτήτη με τις διαδικασίες να ολοκληρώνονται στις 28 Ιουλίου 2020.

Μετέπειτα μεταφέρεται στις εγκαταστάσεις του Star Channel στην Κηφισιά με την πρόσφατη έδρα του (από τα τέλη του 2014) στα GP Studios (πρώην Studio Pro) στην Παλλήνη από όπου βγαίνει το υπόλοιπο πρόγραμμα του Alpha, μαζί με του Star από το 2018 και της Nova από το 2022, ενώ συστεγάζονται οι εταιρείες παραγωγής Plus Productions του ομίλου Demco και Green Pixel του ομίλου Βαρδινογιάννη, να διατηρείται ως υποκατάστημα. Στα μέσα του 2022 η Primos Media που ανήκει σε επενδυτικό όμιλο στο Λουξεμβούργο εξαγόρασε τις μισές μετοχές του καναλιού με τις άλλες μισές και τη διαχείριση να παραμένουν στον όμιλο Βαρδινογιάννη.

Λογότυπα

Πηγές
Το τοπίο των ΜΜΕ στην Ελλάδα

Παραπομπές

Εξωτερικοί σύνδεσμοι

Η επίσημη ιστοσελίδα του Alpha
Facebook
Twitter
Youtube

Απόδημοι ελληνικοί τηλεοπτικοί σταθμοί
Όμιλος Βαρδινογιάννη
Ιδιωτικοί τηλεοπτικοί σταθμοί πανελλαδικής εμβέλειας
Τηλεοπτικά κανάλια και σταθμοί οι οποίοι ιδρύθηκαν το 1999